  Туспуктэм: Полина Уразова Наталия Сильвестрова Туэ шур кузя пароходэн ветлон вакыт 2-тӥ куартолэзьысен 7-тӥ коньывуонозь кыстӥськиз. Со дыр ӵоже Сарапулэ 157 круиз теплоход пыраз, миым сярысь со 63 5 процентлы тросгес. Кам кузя 30 сюрс пала туристъёс вуылӥзы. Со сярысь Удмуртиысь тӧролэн но кивалтэтлэн пресс-служба зы ивортӥз. Кылем арын Сарапулысь причалэз тупатъязы. Со 2023-тӥ арын карез Казаньысь, Пермысь, Нижний Новгородысь, Москваысь но Санкт-Петербургысь туризмъя трос нуналъем шур маршрутъёсы пыртыны луонлык сётӥз. Сарапулэ теплоходъёс кӧня ке часлы дугдо. Куноос карлэсь дано интыоссэ дыртытэк учкыны быгато. 75 теплоходэз причалын Сарапулысь музей-заповедникын ужасьёс пумитазы. Соос туристъёслы каръя пыдын но автобусэн экскурсиос ортчытӥзы, Башенинлэсь дачазэ но музей-заповедникысь мукет интыосты возьматӥзы. Туэ навигаци вакытэ куноос 187 музей программае пыриськизы. Озьы ик туристъёс пӧлын Воткаысь Пётр Чайковскийлэн музей-юртаз автобусэн экскурсиос туж вӧлмизы. « Шур кузя ветлӥсь туристъёсты туала причал, выльдэм ярдур урам, умоятэм карлуд пумитало. Музейёсысьтымы экскурсоводъёс соослы узыр программа дасяло, карысь тужгес тунсыкозэ возьмато. <…> 2024-тӥ арын тросгес бадӟым теплоходъёслэсь дугдылэмзэс, озьы ик Удмуртия но Татарстан куспын ӝог уясь «Метеоръёсын» ветлыны кутсконэз возьмаськомы, со элькунамы шур кузя вуись туристъёслэсь лыдзэс эшшо будэтоз » Юлия Бадаш, Удмуртиысь туризмъя агентстволэн кивалтӥсез Солэн кылъёсызъя, Сарапулэ вуись котькуд куинетӥез турист шур кузя лыктэ.  Тодэ вайытом, 2024-тӥ арын Алабгоысь Сарапулэ вуул бурдъёсын «Метеор» судно ветлыны кутскоз. Тегъёс: Удмуртиысьтуризм Туризм шуръёс теплоходъёс Сарапул Удмуртия  